**เรื่อง สรุปข้อสั่งการ ลธ.คสช. จากการประชุมเมื่อวันจันทร์ที่ 17 กรกฎาคม 2560**

**เรียน รอง อปค., ผอ.สน., ผตปค., ผอ.กอง, ปจ.ทุกจังหวัด**

ผบ.ทบ. (พลเอก เฉลิมชัย สิทธิสาท) ในฐานะ เลขาธิการ คสช. ได้จัดประชุมหน่วยงานที่เกี่ยวข้องประจำ วันจันทร์ที่ 17 กรกฎาคม 2560 และมีข้อสั่งการเพื่อให้ส่วนราชการที่เกี่ยวข้องไปดำเนินการ ดังนี้

**1. ศูนย์รับเรื่องร้องเรียนการประพฤติมิชอบของเจ้าหน้าที่รัฐ** เป็นนโยบายของ หัวหน้า คสช. ที่จะแก้ไขปัญหาเจ้าหน้าที่รัฐที่เข้าไปเกี่ยวข้องกับเรื่องทุจริต กำหนดให้มีช่องทางรับเรื่อง 3 ช่องทาง ได้แก่

1) ตู้ ปณ.444

2) โทรศัพท์สายด่วน 1299

3) แจ้งด้วยตนเองที่ศูนย์รับเรื่องร้องเรียนการประพฤติมิชอบของเจ้าหน้าที่ของรัฐ

ขอให้ดำเนินการให้เป็นรูปธรรม เตรียมการให้พร้อมในเรื่องการตั้งเจ้าหน้าที่รับเรื่องร้องเรียน สถานที่ตั้งศูนย์ และการอำนวยความสะดวกในด้านต่าง ๆ ให้แก่ประชาชนที่เข้ามาติดต่อ

การพิจารณามอบหมายเจ้าหน้าที่ให้พิจารณาบุคลากรที่มีศักยภาพ มีความรู้ ความเข้าใจ รับฟังและสร้างการรับรู้ที่ถูกต้องให้แก่ประชาชนได้ สำหรับประชาชนผู้ร้องหรือให้ข้อมูลจะเปิดเผยชื่อหรือไม่เป็นสิทธิ์ของประชาชน โดยขอให้ดำเนินการด้วยความเหมาะสม

**2. การปราบปรามการค้ามนุษย์** ถือเป็นวาระแห่งชาติ กระทรวงแรงงานเปิดศูนย์เฉพาะกิจเพื่ออำนวยการบริหารจัดการการทำงานของคนต่างด้าว หรือศูนย์รับแจ้งใช้แรงงานต่างด้าว ให้ กกล.รส.ประสานทุกหน่วยงานที่เกี่ยวข้องเตรียมความพร้อม และสนับสนุนภารกิจดังกล่าว

**3. ปัญหายางพาราราคาตกต่ำ** ขอให้ทุกหน่วยงานช่วยกันคิด กำหนดแนวทางแก้ไขและป้องกันปัญหาอย่างเป็นรูปธรรม

**4. ปัญหาอุทกภัย** ให้ทุกหน่วยงานที่เกี่ยวข้องดำเนินการเรื่องแผนเผชิญเหตุและให้มีการเตรียมความพร้อมป้องกันปัญหาที่จะเกิดขึ้น รวมถึงติดตามสถานการณ์น้ำในพื้นที่อย่างต่อเนื่อง

**5. งานปรองดองสมานฉันท์** ในวันที่ 17 – 20 กรกฎาคม 2560 มีการจัดเวทีรับฟังความคิดเห็นในระดับพื้นที่ ให้ทุกหน่วยงานที่เกี่ยวข้องทำให้เป็นรูปธรรมและบรรลุผลตามวัตถุประสงค์ที่ตั้งไว้

**6. ความเคลื่อนไหวของกลุ่มต่าง ๆ** ขณะนี้มีการนำจุดบกพร่องมาโจมตีการทำงานของรัฐบาลและ คสช. เพื่อให้เกิดความเสียหาย ดังนั้นขอให้ทุกหน่วยงานดำเนินการ ดังนี้

1) เร่งรัดทำหน้าที่ที่ได้รับมอบหมายให้ดีที่สุด

2) มุ่งแก้ไขความเดือดร้อนของประชาชน

3) หากมีจุดบกพร่องเกิดขึ้นให้รีบดำเนินการแก้ไข เพื่อป้องกันการนำไปเป็นประเด็นโจมตีรัฐบาล

- อปค. ได้สั่งการให้นำเรียนมาเพื่อโปรดพิจารณาดำเนินการในส่วนที่เกี่ยวข้อง และให้ปลัดจังหวัดแจ้งนายอำเภอถือปฏิบัติด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557